Christiansfjeld
Store norske leksikon,Geografi,Norges geografi,Innlandet,Elverum
Christiansfjeld festning er en nedlagt skanse i Leiret, Elverum kommune, Innlandet. Rester av murene er bevart. Området er i dag friluftsområde.
Anlagt 1683 Anlegget ble anlagt 1683 av feltmarskalk, grev Wedel Jarlsberg som Hammersborg skanse, og to år senere gitt navnet Christiansfjeld ved Christian 5s befaring. Byggearbeidene var ledet av generalkvartermester Willem Coucheron i samarbeid med Johan Caspar de Cicignon. Festningen ble senere utvidet med en ytre voll med tenaljeverk og flere batteristillinger, og hadde i 1716 en besetning på 264 mann og var bestykket med 17 kanoner og 3 mortere. Festningen ble besluttet nedlagt i 1742, men reaktivisert en kort periode mellom 1811 og 1814. Christiansfjeld festning var aldri i kamp, men utgjorde likevel en viktig nordre flanke i en kjede av festninger mot øst fra Halden og nordover. Det må sees i sammenheng med Terningen skanse og Grindalsskansen på vestsiden av Glåma. Festningen og byen Den første bosettingen i Elverum sentrum (når man ser bort fra gårdene langs Glåma) skjedde innunder festningen, og det er det militære uttrykket «Elverums leir» som er grunnlaget for navnet «Leiret» om Elverum sentrum. Området har vært brukt til 17. mai-feiring. Elverums første ordfører, kaptein Hans Øvergaard døde her 17. mai 1840 da saluttkanonen eksploderte. Et minnesmerke over Øvergaard ble satt opp i 1900. Senere er det også satt opp minnesmerker over falne 1808–1814 og 1940–1945. Anlegget ble ryddet og murruinene restaurert i 1930-årene. Et kommunalt vanntårn ble oppført her i 1950-årene, oppå restene av kanontårnet. Les mer i Store norske leksikon Elverum – tettsted Terningmoen Kongsvinger festning Litteratur Guthorm Kavli. Norges festninger : fra Fredriksten til Vardøhus. Universitetsforlaget, 1987. Les boka her  S.H. Finne-Grønn. Elverum : en bygdebeskrivelse. 2 : Bygdens almindelige historie, institutioner og embedsmænd. Cammermeyer forlag, 1921. Les boka her  Ottar Evensen. «Elverum mot by» = Alfarheim : årbok for Elverum; 1998. isbn 82-90833-08-3, Les boka her